Henrik Anker Bjerregaard
Store norske leksikon,Språk og litteratur,Norsk og samisk litteratur,Norges litteratur 1800-tallet
Henrik Anker Bjerregaard var en norsk forfatter og jurist. Han gav i 1820-årene en rekke bidrag til samtidens populære litteratur. Med Sønner af Norge seiret han i 1820 i en konkurranse om den beste nasjonalsang; melodien ble skrevet av Christian Blom.
Syngespillet Fjeldeventyret (1825) behandlet møtet mellom det kondisjonerte miljø og bygdemiljøet, i enkle, populære scener, av og til med dialoger innlagt i sang og replikker; musikk av Waldemar Thrane.Bjerregaard skrev også det historiske skuespillet Magnus Barfods sønner, og en rekke dikt. I Maristien, en norsk Fortælling er handlingen henlagt til norsk bygdemiljø og utformet etter «den nationale Fortælling»s skjema. Bjerregaards sans for det litterære behov i tiden kom også til uttrykk i hans teaterkritikker. Han var medlem av styret for Christiania Offentlige Theater; høyesterettsassessor fra 1830. Les mer i Store norske leksikon Henrik Anker Bjerregaard i Norsk biografisk leksikon Litteratur Beyer, Edvard & Morten Moi. 1990. Norsk litteraturkritikks historie, bind 1  Høigård, Einar. 1934. Henrik Anker Bjerregaard  Nygaard, Knut. 1966. Henrik Anker Bjerregaard : dikteren og hans tid